作者：李演
词牌/韵律：摸鱼儿

paragraphs: 又西风、四桥疏柳，惊蝉相对秋语。
琼荷万笠花云重，袅袅红衣如舞。
鸿北去。
渺岸芷汀芳，几点斜阳字。
吴亭旧树。
又系我扁舟，渔乡钓里，秋色淡归鹭。
长干路。
草莽疏烟断墅。
商歌如写羁旅。
丹溪翠岫登临事，苔屐尚黏苍土。
鸥且住。
怕月冷吟魂，婉冉空江暮。
明灯暗浦。
更短笛衔风，长云弄晚，天际画秋句。